1.Ievads

Kopš 2006. gada Komisija ir veikusi darbības, risinot jautājumu par augstajām viesabonēšanas maksām, ko maksā patērētāji par savu mobilo tālruņu izmantošanu ārvalstīs, ceļojot kādā citā ES dalībvalstī. Likumdevēju 2007., 2009. un 2012. gadā pieņemtie reglamentējošie pasākumi ieviesa saistošas maksimālās mazumtirdzniecības un vairumtirdzniecības viesabonēšanas maksas.

Šo pasākumu pamatmērķis bija nodrošināt, lai šāda tirgus kārtība ieviestu mobilo sakaru pakalpojumu vienoto tirgu, kurā netiek nodalīti valsts un viesabonēšanas tarifi; Komisijai attiecīgi bija jāpārbauda, vai minētie pasākumi sasniedza šo mērķi. Tomēr, lai gan pēc minēto pasākumu pieņemšanas vairumtirdzniecības un mazumtirdzniecības viesabonēšanas maksas samazinājās, saglabājās atšķirības starp viesabonēšanas un valsts tarifiem. Tāpēc, ievērojot to, ka diferenciācijas novēršana starp valsts un viesabonēšanas mazumtirdzniecības tarifiem ir efektīva un funkcionējoša telesakaru vienotā tirgus svarīga daļa, Komisija uzskatīja, ka jāveic papildu pasākumi šā mērķa sasniegšanai.

Viesabonēšanas papildmaksu atcelšana atkārtoti tika atzīta par vispārējo politikas mērķi Komisijas Digitālā vienotā tirgus stratēģijā, kurā tā ietverta kā svarīgs elements piemērotu apstākļu radīšanai digitālo tīklu un pakalpojumu attīstībai.

Eiropas Parlaments un Padome 2015. gadā pieņēma Regulu (ES) 2015/2120, kas stājās spēkā 2015. gada 29. novembrī un ar ko grozīja arī Regulu (ES) Nr. 531/2012 (Viesabonēšanas regulu). Ar Regulu (ES) 2015/2120 tika ieviesta mazumtirdzniecības viesabonēšanas papildmaksu atcelšana Savienībā no 2017. gada 15. jūnija, pamatojoties uz viesabonēšanas pakalpojumu godīgu izmantošanu un dodot iespēju operatoriem izņēmuma gadījumos pieprasīt izņēmumu, ja viesabonēšanas pakalpojumu sniedzējs nevar segt savas kopējās faktiskās un plānotās izmaksas, kas ir saistītas ar regulētu viesabonēšanas pakalpojumu sniegšanu, no kopējiem faktiskajiem un plānotajiem ienākumiem, ko gūst no šādu pakalpojumu sniegšanas. Šis Savienības mazumtirdzniecības viesabonēšanas pakalpojumu jaunais regulatīvais režīms šajā ziņojumā tiek saukts RLAH (roam-like-at-home (“viesabonēšanas kā vietējais”)) režīms.

Tomēr Regula (ES) 2015/2120 neparedzēja pasākumus vairumtirdzniecības viesabonēšanas tirgū, jo bija nepieciešama tirgus apstākļu papildu izpēte.

Lai mazumtirdzniecības viesabonēšanas papildmaksu atcelšana būtu ilgtspējīga visā ES, valstu vairumtirdzniecības viesabonēšanas tirgiem ES jābūt konkurētspējīgiem un jāpiedāvā vairumtirdzniecības viesabonēšanas maksas, kas ļauj operatoriem ilgtspējīgi piedāvāt mazumtirdzniecības viesabonēšanas pakalpojumus bez jebkādām papildu maksām.

Tā kā vairumtirdzniecības viesabonēšanas tirgus pareiza darbība ir priekšnosacījums RLAH režīma sasniegšanai, ar Viesabonēšanas regulu Komisijai tika uzticēts uzdevums pārskatīt vairumtirdzniecības viesabonēšanas tirgus un sagatavot atbilstošus priekšlikumus, kas ļautu atcelt mazumtirdzniecības viesabonēšanas papildmaksas Savienībā no 2017. gada 15. jūnija.

Šajā ziņojumā sniegti Komisijas vairumtirdzniecības viesabonēšanas pārskata rezultāti. Ziņojuma 2. sadaļā Komisija analizē vairumtirdzniecības viesabonēšanas tirgu darbību Savienībā atbilstoši spēkā esošajai regulai. Ziņojuma 3. sadaļā tā sniedz priekšlikumu, kā, īstenojot pasākumus vairumtirdzniecības līmenī, sekmēt mazumtirdzniecības viesabonēšanas papildmaksu atcelšanu ES no 2017. gada 15. jūnija.

Lai iegūtu šim pārskatam nepieciešamos pierādījumus, Komisija:

sadarbībā ar Eiropas Elektronisko komunikāciju regulatoru iestādi (BEREC) 2015. gada rudenī apkopoja visaptverošus datus, ko iesniedza operatori;

pasūtīja neatkarīgu pētījumu, lai aplēstu izmaksas par vairumtirdzniecības viesabonēšanas pakalpojumu sniegšanu;

organizēja 12 nedēļas ilgu sabiedrisko apspriešanu no 2015. gada 26. novembra līdz 2016. gada 18. februārim.

Šim ziņojumam ir pievienots tiesību akta priekšlikums par grozījumiem Viesabonēšanas regulā. Sīkāka informācija par šo priekšlikumu un tā pamatojums ir atrodami tiesību akta priekšlikumā un saistītajā ietekmes novērtējumā. Sīki izstrādāta metodoloģija un analīzes rezultāti par vairumtirdzniecības viesabonēšanas tirgu darbību, kas atbalsta šo ziņojumu, ir pieejami pievienotajā Komisijas dienestu darba dokumentā (SWD).

2.Vairumtirdzniecības viesabonēšanas tirgu darbība ES

Saskaņā ar Viesabonēšanas regulas 19. pantu Komisija ir novērtējusi šādus elementus:

konkurences attīstība mazumtirdzniecības viesabonēšanas tirgos;

vairumtirdzniecības viesabonēšanas pakalpojumu sniegšanas izmaksas ES;